আদোরাসিওনে দেই মাজি (বত্তিচেল্লি, ১৪৭৫)
অ্যাডোরাজিওনে দেই ম্যাজাই (বাংলায়: ম্যাজাইদের আদর) হচ্ছে ইতালীয় রেনেসা যুগের চিত্রশিল্পী সান্দ্রো বত্তিচেল্লি দ্বারা নির্মিত একটি চিত্রকলা। বত্তিচেল্লি সান্তা মারিয়া নোভেলা গীর্জায় অবস্থিত গাস্পার দি জানোবি ডেল লামার প্রার্থনা জায়গার (চ্যাপেল) পুজোর বেদির জন্য ১৪৭৫ সালের দিকে এই চিত্রকর্মটি অঙ্কন করেন। এই চিত্রকর্মটি বাইবেলে বর্ণিত তিনজন ম্যাজাইয়ের নক্ষত্রের পথ অনুসরণ করে শিশু যীশুকে খুঁজে পাওয়ার আখ্যানকে কেন্দ্র করে অঙ্কিত হয়েছে। এই চিত্রকলাটিতে ঠিক মাঝখানে কুমারী মেরি তার নবজাতক সন্তান যীশুকে নিয়ে বসে আছেন। ঠিক পিছনেই আছেন সাধু জোসেফ। তাদের সামনে আছেন তিনজন রাজা যাদের নতুন নিয়মে ম্যাজাইদের আদর হিসেবে বর্ণনা করা হয়েছে। এই রাজাগন শিশু যিশুর আরাধনা করেন এবং তাকে স্বর্ণ, লোবান এবং গন্ধরস উপহার হিসেবে অর্পণ করেন। এছাড়াও এই পবিত্র পরিবারকে সেসব মানুষ ঘিরে রয়েছে যারা মনে করেন এই শিশু ঈশ্বরের পুত্র।